ดีเดย์2มิ.ย. บัวหลวงเปิด  สาขาย่างกุ้ง
ธนาคารกรุงเทพ ดีเดย์เปิดสาขาย่างกุ้ง วันที่ 2 มิ.ย.นี้
27 พ.ค. 2558

ธนาคารกรุงเทพ ดีเดย์เปิดสาขาย่างกุ้ง วันที่ 2 มิ.ย.นี้
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ธนาคารกลางแห่งเมียนมาได้มอบใบอนุญาตประกอบธุรกิจธนาคารพาณิชย์รูปแบบสาขาแก่ธนาคารกรุงเทพแล้ว ซึ่งเป็นธนาคารไทยแห่งเดียวที่ได้รับอนุญาต โดยตั้งสาขาที่เมืองย่างกุ้ง และจะเปิดให้บริการในวันที่ 2 มิ.ย.นี้
ทั้งนี้ สาขาย่างกุ้งจะให้บริการทางการเงิน ครอบคลุมบริการเงินฝาก สินเชื่อธุรกิจ บริการเพื่อธุรกิจส่งออกและนำเข้า บริการโอนเงินต่างประเทศ บริการแลกเปลี่ยนเงินตราต่างประเทศ แก่บริษัทต่างชาติและธนาคารในประเทศเมียนมา ทั้งในรูปเงินตราต่างประเทศและเงินสกุลเมียนมาจ๊าด
นอกจากนี้ สาขาใหม่จะเชื่อมโยงเครือข่ายสาขาต่างประเทศของธนาคารกรุงเทพที่มีอยู่ เพื่อให้บริการแบบครบวงจรและอำนวยความสะดวกแก่ลูกค้าและนักลงทุนที่เข้าไปทำธุรกิจ โดยมี นายคเนศร์ บูรณสิน เป็นผู้จัดการสาขาและอำนวยความสะดวกแก่ลูกค้า